**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO BENDROJO UGDYMO MOKYKLŲ DIREKTORIŲ SKYRIMO VALSTYBINIŲ BRANDOS EGZAMINŲ VYKDYMO GRUPIŲ VYRESNIAISIAIS VYKDYTOJAIS AR ADMINISTRATORIAIS“ PROJEKTO**

**1. Sprendimo projekto esmė, tikslai ir uždaviniai.**

Sprendimo projektu siekiama įgyvendinti Brandos egzaminų organizavimo ir vykdymo tvarkos aprašo 78 punkto nuostatas, kuriose numatyta, kad valstybinio brandos egzamino vykdymo grupės sudėtį tvirtina savivaldybės administracijos direktorius arba jo įgaliotas asmuo, o vyresnįjį vykdytoją, vykdytoją ar administratorių skiria jo darbdavys ar jo įgaliotas asmuo tvarkomuoju dokumentu. Tikslas – sudaryti sąlygas bendrojo ugdymo mokyklų direktoriams vykdyti valstybinių brandos egzaminų vyresniųjų vykdytojų ar administratorių funkcijas. Uždavinys – skirti mokyklų direktorius valstybinių brandos egzaminų vyresniaisiais vykdytojais ar administratoriais.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, siekiant, kad bendrojo ugdymo mokyklose, kurios vykdys valstybinių ar mokyklinių brandos egzaminų centrų funkcijas, būtų užtikrintos egzaminų organizavimo ir vykdymo procedūros. Paskyrus mokyklų direktorius vyresniaisiais vykdytojais ar administratoriais, jie bus atsakingi už brandos egzaminų centrų veiklos organizavimą, sąlygų atskiriems egzaminams sudarymą pagal nustatytus reikalavimus, centrui priskirtų vykdytojų darbą konkretaus egzamino metu.

**3. Kokių rezultatų laukiama.**

Priėmus sprendimo projektą, bus sudarytos sąlygos mokyklų direktoriams vykdyti Brandos egzaminų organizavimo ir vykdymo tvarkos apraše numatytas vyresniųjų vykdytojų ar administratorių funkcijas.

**4. Sprendimo projekto rengimo metu gauti specialistų vertinimai**.

Neigiamų vertinimų ar specialistų pastabų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vyresniesiems vykdytojams, vykdytojams ar administratoriams už papildomą darbą brandos egzaminų metu mokama pagal pateiktus darbo laiko apskaitos žiniaraščius, vadovaujantis Rekomendaciniais įkainiais už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių brandos egzaminų vykdymą, kandidatų darbų vertinimą ir apeliacijų nagrinėjimą, patvirtintais Lietuvos Respublikos švietimo ir mokslo ministro 2014 m. spalio 2 d. įsakymu Nr. V-872.

**6. Lėšų poreikis sprendimo įgyvendinimui.**

Brandos egzaminų organizavimo ir vykdymo lėšos yra skiriamos iš tikslinės Valstybės dotacijos mokinio krepšelio kiekvienai savivaldybei, todėl papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto priėmimoteigiama pasekmė – bus užtikrinamas sklandus valstybinių brandos egzaminų organizavimas ir vykdymas. Neigiamos sprendimo projekto priėmimo pasekmės nenustatytos.

PRIDEDAMA:

1. Teisės aktų, nurodytų sprendimo projekto įžangoje, išrašai, 1 lapas.
2. Lietuvos Respublikos švietimo ir mokslo ministro 2014 m. spalio 2 d. įsakymo Nr. V-872 „Dėl rekomendacinių įkainių už pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių brandos egzaminų vykdymą, kandidatų darbų vertinimą ir apeliacijų nagrinėjimą patvirtinimo“ išrašas, 2 lapai.

Švietimo skyriaus vedėja Laima Prižgintienė